नेशनल डिफेंस कॉलेज है निशाने पर : हेडली  
मुंबई हमलों के सह आरोपी डेविड कोलमन हेडली ने अपनी गवाही में कहा है कि नई दिल्ली का नेशनल डिफेंस कॉलेज आतंकवादियों के निशाने पर है।
मुंबई हमलों के सह आरोपी डेविड कोलमन हेडली ने अपनी गवाही में कहा है कि नई दिल्ली का नेशनल डिफेंस कॉलेज (एनडीसी) आतंकवादियों के निशाने पर है क्योंकि 26/11 के सूत्रधार इलियास कश्मीरी का मानना है कि इस एक संस्थान को निशाना बनाने से इतने भारतीय ब्रिगेडियरों को मारा जा सकता है, जितने पाकिस्तान की सेना भारत के साथ हुए चार युद्धों में भी नहीं मार सकी ।  मुंबई हमलों के कुछ ही महीने बाद, कश्मीरी ने हेडली से मुलाकात की और उससे दोबारा भारत जाने और वहां नई दिल्ली के एनडीसी और विभिन्न शहरों में स्थित यहूदी पूजा स्थलों (चबाड हाउस) की टोह लेने को कहा। जब हेडली, पाशा के साथ फरवरी, 2009 में कश्मीरी से मिलने वजीरिस्तान गया, तो वह लश्कर-ए-तैयबा के धड़ों में टोही विशेषज्ञ के रूप में उभरा और इसलिए आतंकवादी हमलों की योजनाओं में वह अहम भाग बन गया।  हेडली ने एक सवाल के जवाब में बताया, कश्मीरी ने मुझसे भारत लौटने को कहा। उसने कहा कि उसका नेतृत्व गाजा पट्टी पर इस्राइल के ताजा हमलों से बहुत व्यथित है और बदला लेना चाहता है। हेडली ने बताया कि कश्मीरी भारत के विभिन्न शहरों में स्थित चबाड हाउस (यहूदी पूजा स्थलों) की पहचान कराना चाहता था।